Návrh

Zákon

z ...................2005,

ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov 

Národná rada Slovenskej republiky sa uzniesla na tomto zákone:

Čl. I

Zákon  č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení zákona č. 718/2004 Z. z. sa mení a dopĺňa takto:

1.	V § 3 odseky 2 a 3 znejú:
„(2) Verejne zdravotne poistená je fyzická osoba, ktorá má trvalý pobyt^3) na území Slovenskej republiky; to neplatí, ak
a)	je zamestnaná
1.	u zamestnávateľa, ktorý nemá sídlo alebo stálu prevádzkáreň na území Slovenskej republiky a je zdravotne poistená na území štátu, v ktorom vykonáva činnosť,
2.	v služobnom úrade, ktorým je ústredný orgán štátnej správy Slovenskej republiky, ktorým je služobne vyslaná na plnenie úloh v cudzine na čas dlhší ako šesť po sebe nasledujúcich kalendárnych mesiacov, a je zdravotne poistená počas takéhoto pobytu v cudzine na základe dohody so zamestnávateľom,
b)	vykonáva samostatnú zárobkovú činnosť v cudzine a je zdravotne poistená na území štátu, v ktorom vykonáva činnosť,
c)	žiada o dôchodok z  iného členského štátu Európskej únie alebo zmluvného štátu Dohody o Európskom hospodárskom priestore (ďalej len "členský štát") a je zdravotne poistená na území tohto členského štátu, 
d)	je poberateľom dôchodku z iného členského štátu a je zdravotne poistená na území tohto členského štátu, 
e)	sa zdržiava v cudzine dlhšie ako šesť po sebe nasledujúcich kalendárnych mesiacov a je zdravotne poistená v cudzine.

    (3) Verejne zdravotne poistená je aj fyzická osoba, ktorá nemá trvalý pobyt^3) na území   Slovenskej republiky a
a)	je zamestnaná u zamestnávateľa, ktorý má sídlo alebo stálu prevádzkáreň na území Slovenskej republiky, ak nie je zdravotne poistená v inom členskom štáte; to neplatí, ak je zamestnaná v Slovenskej republike u zamestnávateľa, ktorý požíva diplomatické výsady a imunity podľa medzinárodného práva,  
b)	vykonáva na území Slovenskej republiky samostatnú zárobkovú činnosť, ak nie je zdravotne poistená v inom členskom štáte,
c)	je žiadateľom o dôchodok zo systému sociálneho zabezpečenia v Slovenskej republiky, ak nie je zdravotne poistená v inom členskom štáte,
d)	je poberateľom dôchodku zo systému sociálneho zabezpečenia v Slovenskej republike, ak nie je zdravotne poistená v inom členskom štáte,
e)	je azylant,^4)
f)	je zahraničný študent na škole v Slovenskej republike na základe medzinárodnej zmluvy, ktorou je Slovenská republika viazaná,
g)	je maloletý cudzinec, ktorý sa zdržiava na území Slovenskej republiky bez zákonného zástupcu alebo fyzickej osoby zodpovednej za jeho výchovu a poskytuje sa mu starostlivosť v zariadení sociálnych služieb,^5)
h)	je cudzinec zaistený na území Slovenskej republiky,^6) 
i)	je vo väzbe^7) alebo vo výkone trestu odňatia slobody.^8)“.

Poznámka pod čiarou k odkazu 5 znie:
„^5)  § 18 až 38 zákona č. 195/1998 Z. z. o sociálnej pomoci v znení neskorších predpisov.“.

2.	§ 3 sa dopĺňa odsekmi 4 až 7, ktoré znejú :
„(4) Zdravotným poistením v cudzine sa na účely tohto zákona rozumie systém  zdravotného poistenia financovaný prostredníctvom odvodov na zdravotné poistenie alebo daňového systému príslušného štátu, v ktorom sa vykonáva činnosť; v prípade ostatných štátov s výnimkou iných členských štátov sa pod týmto pojmom rozumie aj komerčné poistenie liečebných nákladov.

(5) Stálou prevádzkarňou sa na účely tohto zákona rozumie trvalé miesto alebo zariadenie na výkon činností, ktorého prostredníctvom zamestnávateľ vykonáva úplne alebo sčasti svoju činnosť na území Slovenskej republiky, a to najmä miesto, z ktorého je činnosť zamestnávateľa organizovaná, pobočka, kancelária, dielňa, pracovisko, miesto predaja,  technické zariadenie alebo miesto prieskumu a ťažby prírodných zdrojov. 

(6) Miesto alebo zariadenie na výkon činností je považované za trvalé podľa odseku 5, ak sa na výkon činnosti využíva sústavne alebo opakovane. Ak ide o jednorazovo vykonávanú činnosť, miesto alebo zariadenie,  v ktorom je činnosť  vykonávaná, sa považuje za trvalé,  ak doba výkonu činnosti  presiahne šesť mesiacov, a to súvislo alebo v niekoľkých  obdobiach v  akomkoľvek období dvanástich po sebe nasledujúcich mesiacov. Stavenisko, miesto vykonávania stavebných projektov a montážnych projektov sa považuje za stálu  prevádzkareň, len  ak výkon činnosti na nich presiahne šesť mesiacov. 

(7) Stálou prevádzkarňou na účely tohto zákona je aj osoba, ktorá koná v mene zamestnávateľa a sústavne alebo opakovane  prerokováva alebo uzatvára v jeho mene zmluvy na základe  splnomocnenia. Osoba  koná v mene zamestnávateľa, ak koná na základe  jeho  pokynov, pričom zamestnávateľ výsledky jej činnosti kontroluje a nesie za ne podnikateľské riziko.“. 

3.	V § 4 ods. 2 sa na konci úvodnej vety pripájajú slová „nasledujúcom po dni“.

4.	V § 4 ods. 2 písm. c) sa vypúšťa slovo „alebo“ a odsek 2 sa dopĺňa písmenami e) až g), ktoré znejú:
„e) 	zániku zdravotného poistenia na území členského štátu, kde je poberateľom dôchodku,
f) 	zániku zdravotného poistenia, ak zaniklo oprávnenie na vykonávanie samostatnej zárobkovej činnosti v cudzine, alebo
g) 	po zamietnutí žiadosti o dôchodok z iného členského štátu.“. 

5.	V § 4 ods. 3 písmeno a) a b) znie:
„a) nástupu do zamestnania u zamestnávateľa, ktorý má sídlo na území Slovenskej republiky, ak nie je zdravotne poistená v inom členskom štáte
b) 	vzniku oprávnenia na vykonávanie samostatnej zárobkovej činnosti, ak nie je zdravotne poistená v inom členskom štáte,“.

6.	V§ 4 ods. 3  písm. f) sa vypúšťa slovo „alebo“ a odsek 3 sa dopĺňa písmenami h) a i), ktoré znejú:
„h) 	získania trvalého pobytu na území Slovenskej republiky,  alebo
i)	začatia poberania dôchodku zo systému sociálneho zabezpečenia v Slovenskej republiky, ak nie je zdravotne poistená v inom členskom štáte.“.

7.	V § 5 ods. 2 sa v úvodnej vete slovo „dňom“ vypúšťa, v písmene a) sa na začiatku vkladá slovo „dňom“ a v písmenách b) až d) sa na začiatku vkladajú slová „deň pred dňom“. 

8.	V § 5 sa odsek 2 dopĺňa písmenami e) a f), ktoré znejú:
„e) 	deň pred dňom vzniku oprávnenia na vykonávanie samostatnej zárobkovej činnosti v cudzine, ak v cudzine vzniklo zdravotné poistenie z tohto dôvodu, alebo
f) 	deň pred dňom vzniku zdravotného poistenia na území členského štátu, kde je poberateľom dôchodku.“.

9.	V § 6 sa za odsek 2 vkladá nový odsek 3, ktorý znie:
„(3) Za fyzickú osobu vo výkone väzby^7) a fyzickú osobu vo výkone trestu odňatia slobody,^8) ak nie je zdravotne poistená, je povinný podať prihlášku ústav na výkon väzby alebo ústav na výkon trestu odňatia slobody (ďalej len „ústav“).“.

Doterajšie odseky 3 až 10 sa označujú ako odseky 4 až 11.

10.	V § 6 ods. 5 sa na konci pripája táto veta:
„Ak poistenec podal prihlášku vo viacerých zdravotných poisťovniach považuje sa za poistenca tej zdravotnej poisťovne, ktorá mu potvrdila prihlášku ako prvá; ak mu ešte žiadna zdravotná poisťovňa prihlášku nepotvrdila, stáva sa poistencom tej zdravotnej poisťovne, v ktorej podal prihlášku ako v prvej.“.

11.	V § 6 ods. 6 sa na konci bodka nahrádza bodkočiarkou a pripájajú sa tieto slová :
„týmto nie je dotknuté právo príslušnej zdravotnej poisťovne uplatniť si nárok na poistné (§ 17 ods. 7) odo dňa vzniku skutočnosti zakladajúcej vznik verejného zdravotného poistenia (§ 4).“.

12.	V § 6 odseky 9 až 11 znejú:
„(9) Zdravotná poisťovňa odmietne potvrdenie prihlášky, len ak prihláška bola podaná aj v inej zdravotnej poisťovni.

(10) Zdravotná poisťovňa je povinná 
a)	pri vzniku verejného zdravotného poistenia 
1.	písomne oznámiť prijatie prihlášky Úradu pre dohľad nad zdravotnou starostlivosťou^13) (ďalej len „úrad“) do piatich dní od jej prijatia, vrátane dátumu a času prijatia,
2.	potvrdiť prihlášku do 14 dní od jej prijatia, ak neodmietla jej potvrdenie podľa odseku 9, 
3.	písomne oznámiť poistencovi, osobe, ktorá podala prihlášku za maloletého poistenca alebo ústavu odmietnutie prihlášky bezodkladne po získaní informácie o potvrdení prihlášky inou zdravotnou poisťovňou,
b)	pri zmene zdravotnej poisťovne 
1.	písomne oznámiť úradu do 10. októbra kalendárneho roka prijatie prihlášky, dátum a čas prijatia,
2.	potvrdiť prihlášku do 15. novembra kalendárneho roka, ak neodmietla jej potvrdenie podľa odseku 9,
3.	písomne oznámiť poistencovi, osobe, ktorá podala prihlášku za maloletého poistenca alebo ústavu odmietnutie prihlášky bezodkladne po získaní informácie o potvrdení prihlášky inou zdravotnou poisťovňou alebo o podaní prihlášky v inej zdravotnej poisťovni ako v prvej, najneskôr do 15. novembra,
c)	oznámiť úradu potvrdenie prihlášky do desiatich dní od jej potvrdenia,
d)	doručiť poistencovi preukaz poistenca do siedmich dní odo dňa potvrdenia prihlášky.

(11) Úrad je povinný poskytnúť zdravotnej poisťovni písomne
a) 	informáciu o prijatí, dátume a čase prijatia prihlášky alebo potvrdení prihlášky v inej zdravotnej poisťovni pri vzniku verejného zdravotného poistenia do piatich dní odo dňa prijatia oznámenia o prijatí prihlášky zdravotnou poisťovňou; ak prihláška nebola potvrdená inou zdravotnou poisťovňou, je povinný oznámiť, ktorá zdravotná poisťovňa sa má stať príslušnou podľa odseku 4, 
b) 	informáciu o prijatí, dátume a čase prijatia prihlášky alebo potvrdení prihlášky v inej zdravotnej poisťovni pri zmene zdravotnej poisťovne do 31. októbra; ak prihláška bola podaná vo viacerých zdravotných poisťovniach, je povinný oznámiť, ktorá zdravotná poisťovňa sa má stať príslušnou podľa odseku 4.“. 

13.	§ 6 sa dopĺňa odsekom 12, ktorý znie:
„(12) Príslušná zdravotná poisťovňa je povinná vyžiadať si od zdravotnej poisťovne, ktorá naposledy vykonávala verejné zdravotné poistenie poistenca, údaje z účtu poistenca v rozsahu ustanovenom osobitným predpisom^13a) do dvoch mesiacov odo dňa začatia vykonávania verejného zdravotného poistenia pre poistenca.“.

Poznámka pod čiarou k odkazu 13a znie:
„^13a) 	§ 16 ods. 5 zákona č. 581/2004 Z. z. v znení zákona č. .../2005 Z. z.“.

14.	V § 7 ods. 5 sa slová „§ 6 ods. 2 až 4 a ods. 8 až 10“ nahrádzajú slovami „§ 6 ods. 2 až 6 a ods. 9 až 11“.

15.	V § 8 ods. 1 písm. a) sa za slovom „prihlášku“ slovo „a“ nahrádza čiarkou a na konci sa pripájajú slová „a čas,“.

16.	V § 8 ods. 1 písm. b) sa slová „u cudzinca sa rodné číslo uvádza, ak ho má pridelené“ nahrádzajú slovami „u cudzinca sa uvádza dátum narodenia, ak rodné číslo nemá,^13b)“.

Poznámka pod čiarou k odkazu 13b znie:
„^13b) § 16 ods. 1 písm. f) zákona č. 581/2004 Z. z. v znení zákona č. ..../2005 Z. z.“. 

17.	V § 8 ods. 1 písm. c) sa slová „§ 6 ods. 2 a 3“ nahrádzajú slovami „§ 6 ods. 2 až 4“.

18.	V § 8 ods. 3 sa slová „§ 6 ods. 3“ nahrádzajú slovami „§ 6 ods. 4“.
19.	V § 9 ods. 2 sa za slová „(ďalej len „nedoplatok“)“ vkladá čiarka a slová „poistné, ktoré bol povinný uhradiť odo dňa vzniku skutočnosti zakladajúcej vznik verejného zdravotného poistenia do dňa potvrdenia prihlášky príslušnou zdravotnou poisťovňou“. 

20.	V § 9 ods. 3 sa slová „§ 6 ods. 1 až 3“ nahrádzajú slovami „§ 6 ods. 1 až 4“.

21.	V § 9 ods. 7 sa vypúšťajú slová „na úrade^13)“.

22.	V § 11 odsek 2 znie:
„(2) Poistné je povinná platiť aj osoba, ktorá je verejne zdravotne poistená podľa tohto zákona a nie je
a) 	zamestnancom podľa odseku 3, 
b) 	samostatne zárobkovo činnou osobou podľa odseku 4 alebo
c) 	osobou, za ktorú platí poistné štát podľa odsekov 8 až 10.“.

23.	Poznámky pod čiarou k odkazom 17, 17a, 18 a 19 sa vypúšťajú.

24.	V § 11 ods. 3 sa za písmeno f) vkladajú nové písmená g) a h), ktoré znejú :
„g) 	konateľ spoločnosti s ručením obmedzeným,^27a) ak za túto prácu dostáva odmenu považovanú za príjem zo závislej činnosti podľa osobitného predpisu,^27b) 
h) 	člen štatutárneho orgánu, člen správnej rady, člen dozornej rady, člen kontrolnej   komisie a člen iného samosprávneho orgánu právnickej osoby,^27c) ak za výkon funkcie dostáva odmenu považovanú za príjem zo závislej činnosti podľa osobitného predpisu,^27d)“.

Doterajšie písmená g) až j) sa označujú ako písmená i) až l).

Poznámky pod čiarou k odkazom 27a až 27d znejú:
„^27a) 	§ 133 až 136 Obchodného zákonníka.  
^27b) 	§ 5 ods. 1 písm. b) zákona č. 595/2003 Z. z. o dani z príjmov v znení neskorších predpisov.
^27c) 	Napríklad zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov, zákon č. 16/2004 Z. z. o Slovenskej televízii, zákon č. 619/2003 Z. z. o Slovenskom rozhlase.
^27d) 	§ 5 ods. 1 písm. d) zákona č. 595/2003 Z. z. v znení neskorších predpisov.“.

25.	Poznámka pod čiarou k odkazu 20 znie:
„20) § 41 až 72 Zákonníka práce.“.

26.	V § 11 ods. 4 písmeno e)  znie:
„e)  vykonáva činnosti,^36a) ktoré nie sú živnosťou ani podnikaním,“.

Poznámka pod čiarou k odkazu 36a znie:
„^36a) 	Napríklad zákon č. 95/2002 Z.z. o poisťovníctve a o zmene a doplnení niektorých  zákonov v znení zákona č. 430/2003  Z.z., zákon Slovenskej národnej rady č. 10/1992  Zb. o súkromných veterinárnych lekároch a o Komore veterinárnych lekárov Slovenskej republiky v znení zákona č. 337/1998 Z.z., zákon č. 466/2002 Z.z. o audítoroch a  Slovenskej komore audítorov, zákon Slovenskej národnej rady č. 78/1992 Zb. o daňových poradcoch a Slovenskej komore daňových poradcov v znení neskorších  predpisov, zákon Slovenskej národnej rady č. 323/1992  Zb. o notároch a notárskej činnosti (Notársky poriadok) v znení neskorších predpisov, zákon č. 7/2005 Z. z. o konkurze a reštrukturalizácii a o zmene a doplnení niektorých zákonov, zákon č. 650/2004 Z. z. o doplnkovom dôchodkovom sporení a o zmene a doplnení niektorých zákonov, zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov, zákon Slovenskej národnej rady č. 310/1992 Zb. o stavebnom sporení v znení neskorších predpisov.“. 

27.	V § 11 ods. 4 písmeno g)  znie:
„g) vykonáva umeleckú činnosť alebo inú tvorivú činnosť podľa osobitného predpisu^37) mimo pracovnoprávnych vzťahov a obdobných vzťahov, ak túto činnosť podľa svojho vyhlásenia vykonáva sústavne,“.

Poznámka pod čiarou k odkazu 37 znie:
„^37) 	Napríklad zákon č. 527/1990  Zb. o  vynálezoch, priemyselných vzoroch a zlepšovacích návrhoch v znení neskorších predpisov, zákon č. 618/2003 Z. z. o autorskom práve a právach súvisiacich s autorským právom (autorský zákon).“.

28.	V § 11 ods. 5 sa za písmeno f) vkladajú písmená g) a h), ktoré znejú:
„g) 	konateľa spoločnosť s ručením obmedzením,
h) 	fyzickú osobu uvedenú v odseku 3 písm. h) právnická osoba, v ktorej samosprávnych orgánoch je členom.“.

Doterajšie písmená g) až j) sa označujú ako písmená i) až l).

29.	V § 11 ods. 5 písm. l) sa vypúšťajú slová „na výkon väzby alebo ústav na výkon trestu odňatia slobody“.

30.	V § 11 ods. 6 sa slová „organizačná zložka“ nahrádzajú slovami „stála prevádzkáreň“. 

31.	V § 11 odsek 8 znie :
 „(8) Štát je platiteľom poistného za
a)	nezaopatrené dieťa,^39a) 
b)	fyzickú osobu, ktorá poberá dôchodok okrem poberateľa vdovského dôchodku, vdoveckého dôchodku a sirotského dôchodku podľa osobitného predpisu^39b) alebo dôchodok z výsluhového zabezpečenia policajtov a vojakov podľa osobitného predpisu^39c) alebo dôchodok z cudziny, alebo dôchodok z iného členského štátu a nie je zdravotne poistená v tomto členskom štáte,
c)	fyzickú osobu, ktorá poberá rodičovský príspevok,^39d)
d)	fyzickú osobu, ktorá dosiahla dôchodkový vek a ktorej nevznikol nárok na dôchodok, 
e)	fyzickú osobu, ktorá je invalidná^39e) a nevznikol jej nárok na invalidný dôchodok,^39f)
f)	vojaka vykonávajúceho základnú službu, náhradnú službu, zdokonaľovaciu službu a prípravnú službu^39g) a fyzickú osobu vykonávajúcu civilnú službu,^39h) 
g)	fyzickú osobu vo výkone väzby^7) alebo vo výkone trestu odňatia slobody,^8) 
h)	fyzickú osobu, ktorej sa poskytuje starostlivosť v zariadení sociálnych služieb^5) celoročne, 
i)	zahraničného študenta na zabezpečenie záväzkov z medzinárodných zmlúv, ktorými je Slovenská republika viazaná,  
j)	fyzickú osobu, ktorá poberá peňažný príspevok za opatrovanie,^39i) 
k)	fyzickú osobu, ktorá sa osobne celodenne a riadne stará o dieťa vo veku do šiestich rokov,  
l)	fyzickú osobu, ktorá sa osobne celodenne a riadne stará o blízku osobu,^39j) ktorá pre svoj nepriaznivý zdravotný stav potrebuje pomoc inej osoby alebo sa osobne celodenne a riadne stará o blízku osobu, ktorá je staršia ako 80 rokov a nie je umiestnená v zariadení sociálnych služieb^5) alebo v zdravotníckom zariadení;^39k) starostlivosť o takéto osoby sa preukazuje čestným vyhlásením,
m)	manželku alebo manžela zamestnanca, ktorý vykonáva štátnu službu v sídle služobného úradu v cudzine, alebo zamestnanca, ktorý podľa pracovnej zmluvy vykonáva práce vo verejnom záujme v zahraničí,
n)	fyzickú osobu, ktorá poskytuje osobnú asistenciu občanovi s ťažkým zdravotným postihnutím podľa osobitného predpisu,^39l)  
o)	fyzickú osobu, ktorá je nemocensky poistená alebo je v ochrannej lehote podľa osobitného predpisu^39m) a je dočasne práceneschopná, ošetruje osobu podľa osobitného predpisu^39n) alebo aj v čase, v ktorom má nárok na materské,^39o)
p)	fyzickú osobu, ktorá poberá dávku v hmotnej núdzi alebo príspevok k dávke v hmotnej núdzi,^39p) 
q)	fyzickú osobu, ktorá je zaradená v evidencii uchádzačov o zamestnanie,^39q) vrátane uchádzača o zamestnanie, ktorému Sociálna poisťovňa vystavila formuláre podľa osobitného predpisu,^39r) 
r)	cudzinca zaisteného na území Slovenskej republiky,^6)
s)	fyzickú osobu, ktorá má priznané postavenie azylanta,^4) 
t)	fyzickú osobu, ktorá vykonáva pracovnú činnosť pre cirkevné, rehoľné a charitatívne spoločenstvo a nemá z tejto alebo z inej činnosti príjem,^39s) okrem príjmov z prenájmov a príjmov, z ktorých sa vyberá daň zrážkou,^39t) 
u)	fyzickú osobu, ktorej zamestnávateľ poskytuje náhradu príjmu alebo náhradu služobného platu policajta a služobného príjmu profesionálneho vojaka podľa osobitného predpisu.^39u)“.

Poznámky pod čiarou k odkazom 39a až 39u znejú:
^„39a)	§ 3 zákona č. 600/2003 Z. z. o prídavku na dieťa a o zmene a doplnení zákona č. 461/2003 Z. z  o sociálnom poistení v znení zákona č. 485/2004 Z. z.
^39b) 	Zákon č. 461/2003 Z. z. o sociálnom poistení v znení neskorších predpisov.
^39c) 	§ 38 až 43, § 125 a 126 zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov. 
^39d) 	Zákon č. 280/2002 Z. z. o rodičovskom príspevku v znení neskorších predpisov.
^39e)	§ 71 zákona č. 461/2003 Z. z. v znení neskorších predpisov.
^39f)	§ 70 až 73 zákona č. 461/2003 Z. z. v znení neskorších predpisov.
^39g) 	§ 2 ods. 2 písm. a) až c) a písm. e)  zákona č. 370/1997 Z. z. o vojenskej službe v znení neskorších predpisov.
^39h)	Zákon  Národnej rady Slovenskej republiky č. 207/1995 Z. z. o civilnej službe o civilnej službe a o zmene a doplnení zákona Slovenskej národnej  rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, zákona Slovenskej národnej rady č. 83/1991  Zb. o pôsobnosti orgánov Slovenskej republiky pri zabezpečovaní politiky zamestnanosti v znení neskorších predpisov a zákona Slovenskej národnej rady č. 372/1990 Zb. o priestupkoch v znení neskorších predpisov, v znení neskorších predpisov.
^39i) 	§ 64a zákona č. 195/1998 Z. z. o sociálnej pomoci v znení neskorších predpisov.
^39j) 	§ 116 a 117 Občianskeho zákonníka.
^39k) 	Zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zákona č. 720/2004 Z. z.
^39l) 	§ 58 zákona č. 195/1998 Z. z. v znení neskorších predpisov.
^39m)	§ 32, § 34 ods. 1  a § 50 zákona č. 461/2003 Z. z. v znení neskorších predpisov.
	§ 7a § 16 zákona č. 328/2002 Z. z. v znení neskorších predpisov.
^39n)	§ 39 zákona č. 461/2003 Z. z. v znení neskorších predpisov. 
^39o)	§ 48 zákona č. 461/2003 Z. z. v znení neskorších predpisov.
	§ 10 zákona č. 328/2002 Z. z. v znení neskorších predpisov.
^39p) 	Zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov.
^39q)	Zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov.
^39r)	Nariadenie rady (ES) č. 883/2004 Európskeho parlamentu a Rady z 29. apríla 2004 o koordinácii systémov sociálneho zabezpečenia.  
^39s)	§ 5 a 6 zákona č. 595/2003 Z. z. o dani  z príjmov v  znení neskorších predpisov. 
^39t)	§ 43 zákona č. 595/2003 Z. z. v znení neskorších predpisov.
^39u)	Zákon č. 462/2003 Z. z. o náhrade príjmu pri dočasnej pracovnej  neschopnosti  zamestnanca  a  o  zmene  a  doplnení niektorých  zákonov.
§ 5 písm. a) zákona č. 328/2002 Z. z. v znení neskorších predpisov.“.

32.	§ 11 sa dopĺňa odsekmi 9 až 17, ktoré znejú:

Alternatíva I poistenci štátu, ktorí sú súčasne samostatne zárobkovo činné osoby
„(9) Štát je platiteľom za osobu uvedenú v odseku 8 písm. a) až i) a k), ak nie je samostatne zárobkovo činnou osobou a ak
1.	je len zamestnancom, ak v období, v ktorom sa považuje za osobu podľa odseku 8 písm. a) až i) a k) jej vymeriavací základ podľa § 13 ods. 1 až 5 nedosahuje ½ úhrnu minimálnych miezd,^39v)
2.	nie je ani zamestnancom, ak v období, v ktorom sa považuje za osobu podľa odseku 8 písm. a) až i) a k), jej príjem, ktorý podlieha dani z príjmov,^39s) okrem príjmov z prenájmov a príjmov, z ktorých sa vyberá daň zrážkou ^39t) nedosahuje ½ úhrnu minimálnych miezd,^39v) alebo
3.	aj dochádza k súbehu skutočností podľa bodov 1 a 2, ak v období, v ktorom sa považuje osobu podľa odseku 8 písm. a) až i) a k), úhrn jej vymeriavacieho základu podľa bodu 1 a príjmu podľa bodu 2 nedosahuje ½ úhrnu minimálnych miezd.^39v)

Alternatíva II poistenci štátu, ktorí sú súčasne samostatne zárobkovo činné osoby
(9) Štát je platiteľom za osobu uvedenú v odseku 8 písm. a) až i) a k), ak
1.	je len zamestnancom, ak v období, v ktorom sa považuje za osobu podľa odseku 8 písm. a) až i) a k) jej vymeriavací základ podľa § 13 ods. 1 až 5 nedosahuje ½ úhrnu minimálnych miezd,^39v)
2.	je len samostatne zárobkovo činnou osobou, ak v období, v ktorom sa považuje za osobu podľa odseku 8 písm. a) až i) a k) jej pomerná časť vymeriavacieho základu podľa § 13 ods. 6 nedosahuje ½ úhrnu minimálnych miezd,^39v)
3. 	nie je zamestnancom ani samostatne zárobkovo činnou osobou, ak v období, v ktorom sa považuje za osobu podľa odseku 8 písm. a) až i) a k), jej príjem, ktorý podlieha dani z príjmov,^39s) okrem príjmov z prenájmov a príjmov, z ktorých sa vyberá daň zrážkou ^39t) nedosahuje ½ úhrnu minimálnych miezd,^39v) alebo
4.	aj dochádza k súbehu skutočností podľa bodov 1 až 3, ak v období, v ktorom sa považuje za osobu podľa odseku 8 písm. a) až i) a k), úhrn jej vymeriavacích základov podľa bodov 1 a 2 a príjmu podľa bodu 3 nedosahuje ½ úhrnu minimálnych miezd.^39v)

(10) Štát je platiteľom poistného za osobu uvedenú v odseku 8 písm. j), l) až n) a s), ak súčasne nie je zamestnancom ani samostatne zárobkovo činnou osobou, alebo ak v tomto období jej príjem, ktorý podlieha dani z príjmov,^39s) okrem príjmov z prenájmov a príjmov, z ktorých sa vyberá daň zrážkou^39t) nedosahuje ½ úhrnu minimálnych miezd.^39v)  

(11) Ak sa dôvody na platenie poistného štátom prekrývajú, štát platí poistné len raz. 

(12) Na účely tohto zákona sa pod pojmom minimálna mzda zamestnanca rozumie 
a) 	mzda zamestnanca podľa osobitného predpisu^39w) platná k 1. januáru kalendárneho roka, za ktorý sa platí poistné, 
b) 	suma náhrady mzdy poskytnutá z dôvodu prekážok v práci na strane zamestnávateľa podľa osobitného predpisu,^39x) ak nemohol zamestnanec vykonávať prácu pre prekážky v práci na strane zamestnávateľa. 

(13) Minimálna mzda zamestnanca je vo výške zodpovedajúcej odpracovanému času pre zamestnanca, ktorý
a)	má dohodnutý kratší týždenný pracovný čas,^39y)
b)	neodpracoval v mesiaci všetky pracovné dni, počas ktorých za neho platí poistné štát podľa odseku 8 písm. c), f), o) a u),
c)	začal vykonávať činnosť zamestnanca alebo ukončil vykonávať činnosť zamestnanca v priebehu mesiaca.^39y)

(14) Na účely tohto zákona sa pod pojmom minimálna mzda samostatne zárobkovo činnej osoby a poistenca podľa odseku 2 rozumie minimálna mzda podľa osobitného predpisu,^39z) platná k 1. januáru kalendárneho roka, za ktorý sa platí poistné. 

(15) Minimálna mzda samostatne zárobkovo činnej osoby a poistenca podľa odseku 2 sa znižuje o pomernú časť minimálnej mzdy podľa odseku 12 prislúchajúcej k počtu kalendárnych dní, počas ktorých za ňu platí poistné štát podľa 11 ods. 8 písm. c), f), m) a s) alebo počas ktorých sa nepovažovala za samostatne zárobkovo činnú osobu a poistenca podľa odseku 2 podľa tohto zákona.

(16) Výška minimálnej mzdy zmenená nariadením vlády Slovenskej republiky vždy k 1. októbru kalendárneho roka, sa pre účely tohto zákona použije od 1. januára do 31. decembra nasledujúceho kalendárneho roka.

(17) Ak sa poistenec považuje za zamestnanca podľa odseku 3 z viacerých dôvodov u toho istého zamestnávateľa, posudzuje sa akoby bol zamestnancom iba raz.“.
 
Poznámky pod čiarou k odkazom 39v až 39z znejú:
^„39v)	§ 2 ods. 1 písm. b) zákona Národnej rady Slovenskej republiky č. 90/1996 Z. z. o minimálnej mzde v znení neskorších predpisov.
^39w)	§ 2 ods. 1a 2 zákona Národnej rady Slovenskej republiky č. 90/1996 Z. z. v znení neskorších predpisov.
^39x)	§ 142 Zákonníka práce v znení zákona č. 210/2003 Z. z.
^39y)	§ 2 ods. 3 zákona Národnej rady Slovenskej republiky č. 90/1996 Z. z. v znení neskorších predpisov.
^39z)	§ 2 ods. 1 písm. b) až d) zákona Národnej rady Slovenskej republiky č. 90/1996 Z. z. v znení neskorších predpisov.“.

33.	V § 12 písmeno a) znie : 
„a) zamestnanca  4% z  vymeriavacieho základu podľa § 13 ods. 1 až 4;  ak je  zamestnanec    osoba  so zdravotným  postihnutím,^40) sadzba  poistného je 2%  z vymeriavacieho základu podľa § 13 ods. 1 až 4,“.

34.	V § 12 sa za písmeno a) vkladá nové písmeno b), ktoré znie:
„b) zamestnanca  14% z  vymeriavacieho základu podľa § 13 ods. 5;  ak je  zamestnanec    osoba  so zdravotným  postihnutím,^40) sadzba  poistného je 7 % z vymeriavacieho základu podľa § 13 ods. 5,“.

Doterajšie písmená b) až e) sa označujú ako písmená c) až f).

35.	V 12 sa doterajší text označuje ako odsek 1 a dopĺňa sa odsekom 2, ktorý znie:
„(2) Sadzba poistného pre osoby so zdravotným postihnutím sa uplatní v kalendárnom mesiaci, v ktorom bola táto osoba považovaná za osobu so zdravotným postihnutím aspoň jeden deň.“.

36.	Poznámka pod čiarou k odkazu 40 znie:
„^40) 	§ 9 zákona  č. 5/2004 Z. z. o službách zamestnanosti a o zmene a doplnení niektorých zákonov v znení zákona č. 191/2004 Z. z. 
§ 51 zákona č. 195/ 1998 Z. z. o sociálnej pomoci v znení neskorších predpisov.“.

37.	§ 13 vrátane nadpisu znie:
„§ 13
Vymeriavací základ 

(1)	 Vymeriavací základ zamestnanca je jeho príjem dosiahnutý v rozhodujúcom období,  ktorým je, ak ďalej nie je ustanovené inak,
a) 	príjem zamestnanca, ktorý podlieha dani z príjmov fyzických osôb podľa osobitného predpisu,^40a) 
b) 	príjem, ktorý nepodlieha dani z príjmu fyzických osôb preto, že tak ustanovujú osobitné predpisy o zamedzení dvojitého zdanenia.^41)

(2) Vymeriavací základ zamestnanca, ktorý vykonáva štátnu službu v sídle služobného úradu v zahraničí, zamestnanca, ktorý vykonáva verejnú prácu v zahraničí, a zahraničného spravodajcu Slovenského rozhlasu a Slovenskej televízie,^42) je funkčný plat v slovenskej mene pred jeho rozdelením na slovenskú menu a cudziu menu;^43) odsek 1 písm. b) platí rovnako.

(3) Vymeriavací základ pestúna v zariadení pestúnskej starostlivosti je odmena pestúna za výkon pestúnskej starostlivosti podľa osobitného predpisu.^44)

(4) Do vymeriavacieho základu podľa odsekov 1 až 3 sa nezapočítava
a)	odstupné a odchodné, ^44a)
b)	náhrada za pracovnú pohotovosť, náhrada za služobnú pohotovosť, náhrada za pohotovosť, príplatok za pohotovosť, ^44b)
c)	príspevok zo sociálneho fondu,^44c)
d)	príjem zamestnanca v súvislosti s používaním motorového vozidla na služobné účely a súkromné účely, ^44d)
e)	odmena podľa osobitných  predpisov v oblasti priemyselných práv,
f)	odmena vyplácaná pri pracovnom výročí a životnom výročí, ^44e)
g)	odmena pri odchode do starobného dôchodku,
h)	plnenie poskytnuté zamestnávateľom po skončení pracovného pomeru, služobného pomeru alebo štátnozamestnaneckého pomeru,
i)	odmena vyplácaná pri prvom skončení služobného pomeru^45) po splnení nároku na starobný dôchodok, na výsluhový dôchodok, invalidný dôchodok alebo invalidný výsluhový dôchodok.

(5) Zamestnanec, ktorý nie je samostatne zárobkovo činná osoba podľa § 11 ods. 4 a má príjmy podliehajúce dani z príjmov podľa osobitného predpisu,^46) okrem príjmov z prenájmov a príjmov, z ktorých sa vyberá daň zrážkou,^39t) má povinnosť platiť poistné aj z týchto príjmov. Vymeriavací základ pre odvod poistného z týchto príjmov je polovica základu dane z príjmu fyzických osôb podľa osobitného predpisu^46) dosiahnutý v rozhodujúcom období ktorý nie je znížený o poistné na verejné zdravotné poistenie.

Alternatíva I k vymeriavaciemu základu samostatne zárobkovo činnej osoby
(6) Vymeriavací základ samostatne zárobkovo činnej osoby je polovica základu dane z príjmu fyzických osôb podľa osobitného predpisu,^46) okrem príjmov z prenájmov a príjmov, z ktorých sa vyberá daň zrážkou,^39t) v súvislosti s prevádzkovaním samostatnej zárobkovej činnosti v rozhodujúcom období, ktorý nie je znížený o poistné na verejné zdravotné poistenie.

Alternatíva II k vymeriavaciemu základu samostatne zárobkovo činnej osoby
	(6) Vymeriavací základ samostatne zárobkovo činnej osoby je vo výške pomeru základu dane z príjmu fyzických osôb podľa osobitného predpisu,^46) okrem príjmov z prenájmov a príjmov, z ktorých sa vyberá daň zrážkou,^39t) v súvislosti s prevádzkovaním samostatnej zárobkovej činnosti v rozhodujúcom období, ktorý nie je znížený o poistné na verejné zdravotné poistenie a 2,14.

 	(7) Vymeriavací základ poistenca podľa § 11 ods. 2 je príjem, ktorý podlieha dani z príjmov^39v) dosiahnutý v rozhodujúcom období, okrem príjmov z prenájmu a príjmov, z ktorých sa daň vyberá zrážkou.^47) Ak poistenec takýto príjem nemá, je vymeriavacím základom ním určená suma.

Alternatíva I k minimálnemu vymeriavaciemu základu poistenca podľa § 11 ods. 2
(8) Vymeriavací základ poistenca, u ktorého dochádza v rozhodujúcom období postupne alebo súčasne k súbehu platiteľov poistného podľa § 11 ods. 1 písm. a) až c) a osôb uvedených v § 11 ods. 2  je úhrn vymeriavacích základov podľa odsekov 1 až 7;  v období, v ktorom je poistenec považovaný za samostatne zárobkovo činnú osobu a nie je považovaný za zamestnanca, sa do úhrnu vymeriavacieho základu započítava najmenej minimálna mzda podľa § 11 ods. 14 a 15 za každý kalendárny mesiac, počas ktorého má platiteľ povinnosť platiť poistné a v období, v ktorom je poistenec považovaný za poistenca podľa § 11 ods. 2, sa do úhrnu vymeriavacieho základu započítava najmenej suma vypočítaná ako súčin koeficientu pre poistenca podľa § 11 ods. 2 a minimálnej mzdy podľa § 11 ods. 14 a 15 za každý kalendárny mesiac, počas ktorého má platiteľ povinnosť platiť poistné. 

(9) Vymeriavací základ je
a)	podľa odsekov 1 až 6 najmenej úhrn minimálnych miezd podľa § 11 ods. 12 až 16 za všetky kalendárne mesiace rozhodujúceho obdobia, počas ktorých mal príslušný platiteľ poistného povinnosť platiť poistné,
b)	podľa odseku 7 najmenej úhrn súčinu koeficientu pre poistenca podľa § 11 ods. 2 a minimálnych miezd podľa § 11 ods. 14 až 16 za všetky kalendárne mesiace rozhodujúceho obdobia, počas ktorých mal príslušný platiteľ poistného povinnosť platiť poistné,
c)	podľa odseku 8 najmenej úhrn súčtu vymeriavacích základov podľa písmena a) a b); ak dochádza súčasne k súbehu platiteľov poistného podľa § 11 ods. 1 písm. a) až c), tak sa do úhrnu minimálnych miezd započítava vyššia minimálna mzda z minimálnych miezd stanovených podľa § 11 ods. 12 až 15,
d)	podľa odsekov 1 až 8 najviac 36 - násobok priemernej mesačnej mzdy.

Alternatíva II k minimálnemu vymeriavaciemu základu poistenca podľa § 11 ods. 2
(8) Vymeriavací základ poistenca, u ktorého dochádza v rozhodujúcom období postupne alebo súčasne k súbehu platiteľov poistného podľa § 11 ods. 1 písm. a) až c) a poistenca podľa § 11 ods. 2  je úhrn vymeriavacích základov podľa odsekov 1 až 7;  v období, v ktorom je poistenec považovaný za samostatne zárobkovo činnú osobu alebo poistenca podľa § 11 ods. 2 a nie je považovaný za zamestnanca, sa do úhrnu vymeriavacieho základu započítava najmenej minimálna mzda podľa § 11 ods. 14 a 15 za každý kalendárny mesiac, počas ktorého má platiteľ povinnosť platiť poistné. 

(9) Vymeriavací základ podľa odsekov 1 až 8 je
a)	najmenej úhrn minimálnych miezd podľa § 11 ods. 12 až 16 za všetky kalendárne mesiace rozhodujúceho obdobia, počas ktorých mal príslušný platiteľ poistného povinnosť platiť poistné; ak dochádza súčasne k súbehu platiteľov poistného podľa § 11 ods. 1 písm. a) až c) a poistenca podľa § 11 ods. 2, tak sa do úhrnu minimálnych miezd započítava vyššia z minimálnych miezd stanovených podľa § 11 ods. 12 až 15,
b)	najviac 36 - násobok priemernej mesačnej mzdy zamestnanca v hospodárstve Slovenskej republiky zistenej Štatistickým úradom Slovenskej republiky za kalendárny rok, ktorý dva roky predchádza rozhodujúcemu obdobiu (ďalej len „priemerná mesačná mzda“). 

(10) Vymeriavacím základom zamestnávateľa pre platbu poistného za zamestnanca je vymeriavací základ každého zamestnanca podľa odsekov 1 až 4 za rozhodujúce obdobie, a to najmenej úhrn minimálnych miezd podľa § 11 ods. 12 a 13 a najviac 36 - násobok priemernej mesačnej mzdy. 

(11) Vymeriavací základ štátu je 12-násobok priemernej mesačnej mzdy.
   
(12) Vymeriavací základ štátu za osobu, ktorá bola poistencom štátu len časť rozhodujúceho obdobia, je pomerná časť vymeriavacieho základu podľa odseku 11 prislúchajúca k počtu kalendárnych dní, počas ktorých bola táto osoba poistencom štátu.

(13) Vymeriavací základ sa zaokrúhľuje na celé koruny nahor.

Alternatíva I k minimálnemu vymeriavaciemu základu poistenca podľa § 11 ods. 2
(14) Koeficient podľa odseku 9 písm. b) pre poistenca podľa § 11 ods. 2 sa vypočíta ako podiel súčinu sadzby podľa § 12 ods. 1 písmeno e) a priemernej mzdy a súčinu sadzby podľa § 12 ods. 1 písmeno d) a minimálnej mzdy.^39v)“.

Alternatíva II k minimálnemu vymeriavaciemu základu poistenca podľa § 11 ods. 2 – odsek 14 nie je potrebný.

Poznámky pod čiarou k odkazom 40a až 47 znejú :
„^40a)	§ 5  zákona č. 595/2003 Z. z. v znení neskorších predpisov.
^41) 	§ 45 zákona č. 595/2003 Z. z. v znení neskorších predpisov.
^42) 	§ 15 až 18 zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov.
^43) 	Napríklad § 98 zákona č. 312/2001 Z. z. v znení neskorších predpisov.
^44)  	§ 29 zákona č. 195/1998 Z. z. v znení neskorších predpisov.
^44a)	Napríklad § 76 Zákonníka práce.
^44b)	Napríklad § 96 Zákonníka práce, § 21 zákona č. 553/2004 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov, § 122 zákona č. 315/2001 Z. z. o Hasičskom a záchrannom zbore v znení neskorších predpisov.
^44c)	Zákon Národnej rady Slovenskej republiky č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov v znení neskorších predpisov.
^44d)	§ 5 ods. 3 zákona č. 595/2003 Z. z. v znení neskorších predpisov.
^44e)	Napríklad § 118 ods. 3 Zákonníka práce.
^45) 	Napríklad § 102a odsek 2 písm. b) a c) zákona č. 73/1998 Z. z. v znení zákona č. 201/2004 Z. z.
^46) 	§ 6 zákona č. 595/2003 Z. z. v znení neskorších predpisov.
^47)	§ 43 zákona č. 595/2003 Z. z. v znení neskorších predpisov.“.

38.	V § 16 odsek 2 znie: 
„(2) Preddavok na poistné sú povinní vypočítať, platiť a odvádzať
a)	zamestnanec vo výške 4 % z príjmu podľa § 13 ods. 1 až 4 dosiahnutého v príslušnom kalendárnom mesiaci; ak ide o osobu so zdravotným postihnutím, vo výške 2 % z príjmu podľa § 13 ods. 1 až 4 dosiahnutého v príslušnom kalendárnom mesiaci,

Alternatíva I písmena b) k vymeriavaciemu základu samostatne zárobkovo činnej osoby
b) 	samostatne zárobkovo činná osoba vo výške poistného určeného sadzbou poistného [§ 12 písm. b)] z polovice pomernej časti základu dane z príjmu fyzických osôb podľa osobitného predpisu dosiahnutého v súvislosti so samostatnou zárobkovou činnosťou za kalendárny rok, ktorý nie je znížený o poistné na verejné zdravotné poistenie a ktorý 
1.	dva roky predchádza rozhodujúcemu obdobiu pre platenie preddavkov od 1. januára do 30. júna,
2.	jeden rok predchádza rozhodujúcemu obdobiu pre platenie preddavkov od 1. júla do 31. decembra,

Alternatíva II písmena b) k vymeriavaciemu základu samostatne zárobkovo činnej osoby
b) 	samostatne zárobkovo činná osoba vo výške poistného určeného sadzbou poistného [§ 12 písm. b)] z pomeru sumy pomernej časti základu dane z príjmu fyzických osôb podľa osobitného predpisu dosiahnutého v súvislosti so samostatnou zárobkovou činnosťou za kalendárny rok, ktorý nie je znížený o poistné na verejné zdravotné poistenie a 2,14 a ktorý 
1.	dva roky predchádza rozhodujúcemu obdobiu pre platenie preddavkov od 1. januára do 30. júna,
2.	jeden rok predchádza rozhodujúcemu obdobiu pre platenie preddavkov od 1. júla do 31. decembra,

c) 	zamestnávateľ vo výške 10 % z príjmu každého zamestnanca podľa § 13 ods. 1 až 4 dosiahnutého v príslušnom kalendárnom mesiaci; ak je zamestnanec osoba so zdravotným postihnutím, vo výške 5 % z príjmu takéhoto zamestnanca (§ 13 ods. 1 až 4) dosiahnutého v príslušnom kalendárnom mesiaci,
d) 	poistenec podľa § 11 ods. 2 vo výške súčinu sadzby poistného (§ 12 písm. d) a ňou určenej sumy, 
e) 	štát vo výške 1/12 sumy určenej zákonom o štátnom rozpočte na príslušný rok, ktorá sa rozdelí medzi zdravotné poisťovne pomerne podľa počtu poistencov oznámených podľa § 23 ods. 8 písm. c).“.

39.	V § 16 sa za odsek 2 vkladá nový odsek 3, ktorý znie:
„(3) Pomernou časťou základu dane sa rozumie časť pripadajúca na jeden kalendárny mesiac prevádzkovania samostatnej zárobkovej činnosti v rozhodujúcom období. Na kalendárny mesiac, v ktorého priebehu sa začala vykonávať samostatná zárobková činnosť po prvom dni v tomto mesiaci, sa neprihliada.“. 

Doterajšie odseky 3 až 8 sa označujú ako odseky 4 až 9.

40.	V § 16 ods. 4 sa slová „§ 13 ods. 1 písm. a) a c)“ nahrádzajú slovami „odseku 2 písm. a)“.

41.	V § 16 odseky 8 a 9 znejú:
 „(8) Výška preddavku na poistné
 a) 	zamestnanca je najmenej 4% z  minimálnej mzdy podľa § 11 ods. 12 a 13 a najviac 4% z trojnásobku  priemernej mesačnej  mzdy;  ak  ide o  osobu so  zdravotným   postihnutím,  najmenej   2%  z   minimálnej  mzdy podľa § 11 ods. 12 a 13 a najviac 2% z trojnásobku priemernej mesačnej mzdy,
 b) 	samostatne zárobkovo činnej osoby, ktorá nie je súčasne zamestnancom, je najmenej 14% z minimálnej mzdy  podľa § 11 ods. 14 a 15 a najviac 14% z  trojnásobku priemernej mesačnej mzdy;  ak je samostatne  zárobkovo činná osoba osobou so zdravotným postihnutím, najmenej  7%   z  minimálnej mzdy podľa § 11 ods. 14 a 15  a  najviac  7%  z trojnásobku priemernej mesačnej mzdy,
 c) 	samostatne zárobkovo činnej osoby, ktorá je súčasne zamestnancom, je najviac 14% z trojnásobku priemernej mesačnej mzdy; ak je samostatne  zárobkovo  činná  osoba  osobou  so zdravotným  postihnutím, najviac  7% z  trojnásobku priemernej    mesačnej mzdy,
 d) 	zamestnávateľa je najmenej 10% z minimálnej mzdy podľa § 11 ods. 12 a 13 a najviac 10% z trojnásobku  priemernej  mesačnej   mzdy  za  každého zamestnanca;  ak zamestnáva  osoby so  zdravotným postihnutím, najmenej 5%  z minimálnej mzdy podľa § 11 ods. 12 a 13  a  najviac 5% z trojnásobku priemernej mesačnej  mzdy za každého  z takýchto zamestnancov, a najmenej   10%   z   minimálnej   mzdy podľa § 11 ods. 12 a 13    a  najviac  10% z trojnásobku priemernej mesačnej mzdy  za každého z ostatných zamestnancov,

Alternatíva I k minimálnemu vymeriavaciemu základu poistenca podľa § 11 ods. 2
e) 	poistenca podľa § 11 ods. 2 je najmenej 14% zo súčinu koeficientu pre poistenca podľa § 11 ods. 2  (§ 13, ods. 14) a minimálnej mzdy podľa § 11 ods. 14 a 15 a najviac 14 % z trojnásobku priemernej mesačnej mzdy; ak je poistenec podľa § 11 ods. 2 osobou so zdravotným postihnutím, najmenej 7 % zo súčinu koeficientu pre poistenca podľa § 11 ods. 2  (§ 13, ods. 14) a minimálnej mzdy podľa § 11 ods. 14 a 15 a najviac 7 % z trojnásobku priemernej mesačnej mzdy.“. 

Alternatíva II k minimálnemu vymeriavaciemu základu poistenca podľa § 11 ods. 2
e) 	osoby podľa § 11 ods. 2 je najmenej 14% z minimálnej mzdy podľa § 11 ods. 14 a 15 a najviac 14 % z trojnásobku priemernej mesačnej mzdy; ak je osoba podľa § 11 ods. 2 osobou so zdravotným postihnutím, najmenej 7 % z minimálnej mzdy podľa § 11 ods. 14 a 15 a najviac 7 % z trojnásobku priemernej mesačnej mzdy.“.

(9) Platiteľ podľa § 11 ods. 1 písm. b) a podľa § 11 ods. 2 nie je povinný odvádzať preddavok na poistné, ak výška preddavku nedosahuje aspoň 100 Sk.“.

42.	V § 17 ods. 8 sa slová „na základe údajov o počte poistencov, za ktorých platí poistné štát (§ 11 ods. 8 až 10), oznámených zdravotnou poisťovňou [§ 23 ods. 8 písm. c)]“ nahrádzajú slovami „vo výške vypočítanej podľa § 16 ods. 2 písm. e)“.

43.	V § 18 sa doterajší text označuje ako odsek 1 a dopĺňa sa odsekmi 2 až 4, ktoré znejú:
„(2) Príslušná zdravotná poisťovňa  môže  na  základe písomnej žiadosti osoby  uvedenej v  § 11 ods. 1 písm. b) a c) a v § 11 ods. 2, ktorá je povinná odvádzať preddavok na poistné, v prípade omeškania z dôvodu zaplatenia preddavku na poistné do inej ako príslušnej zdravotnej poisťovne,  v prípade omeškania z dôvodu platobnej neschopnosti tejto osoby, ak možno predpokladať, že v období nie dlhšom ako deväť mesiacov bude schopná zaplatiť dlžné sumy preddavku na poistné a iných odôvodnených  prípadoch  znížiť alebo odpustiť úrok z omeškania  podľa  odseku  1. Na toto konanie sa nevzťahujú všeobecné predpisy o správnom konaní.

(3) Príslušná  poisťovňa  môže  na  základe  písomnej žiadosti osoby  uvedenej v  § 11 ods. 1 písm. b) a c) a v § 11 ods. 2, ktorá  je povinná odvádzať poistné, povoliť splátky dlžných súm preddavku na poistné, nedoplatku z ročného zúčtovania poistného a úrokov z omeškania z dôvodu platobnej neschopnosti tejto osoby, ak dôvodne možno predpokladať, že v období nie dlhšom ako deväť mesiacov bude schopná zaplatiť dlžné sumy preddavku na poistné, nedoplatku a úrokov z omeškania a ak je už v čase rozhodovania o povolení splátok dlžných súm preddavku na poistné, nedoplatku a úrokov z omeškania schopná riadne plniť povinnosť platiť preddavky na poistné. Na konanie o povolení splátok sa nevzťahujú všeobecné predpisy o správnom konaní.

(4) V prípade nedodržania termínu splátky určeného príslušnou zdravotnou poisťovňou pre jednotlivé splátky alebo zaplatením nižšej sumy jednotlivých splátok, ako určila príslušná  zdravotná poisťovňa, stáva sa splatnou celá suma dlžného preddavku na poistné, nedoplatku alebo úrokov z omeškania.“.

44.	§ 19 vrátane nadpisu znie:
„§ 19
Ročné zúčtovanie poistného

Alternatíva I k minimálnemu vymeriavaciemu základu poistenca podľa § 11 ods. 2
(1) Poistenec je povinný vykonať ročné zúčtovanie poistného za predchádzajúci kalendárny rok a podať ho v príslušnej zdravotnej poisťovni do 28. februára nasledujúceho kalendárneho roka; okrem poistencov, ktorí boli počas celého predchádzajúceho kalendárneho roka 
a) 	poistencami, za ktorých platí poistné štát a úhrn ich vymeriavacích základov podľa § 13 ods. 1 až 8 nepresiahol ½ úhrnu minimálnych miezd za predchádzajúci kalendárny rok, 
b) 	platiteľmi podľa § 11 ods. 2 a ich príjem podľa § 13 ods. 7 nepresiahol úhrn súčinu koeficientu podľa § 13 ods. 14 a minimálnych miezd podľa § 11 ods. 14 až 16 za predchádzajúci kalendárny rok. 

Alternatíva II k minimálnemu vymeriavaciemu základu poistenca podľa § 11 ods. 2

(1) Poistenec je povinný vykonať ročné zúčtovanie poistného za predchádzajúci kalendárny rok a podať ho v príslušnej zdravotnej poisťovni do 28. februára nasledujúceho kalendárneho roka; okrem poistencov, ktorí boli počas celého predchádzajúceho kalendárneho roka 
a) 	poistencami, za ktorých platí poistné štát a úhrn ich vymeriavacích základov podľa § 13 ods. 1 až 8 nepresiahol ½ úhrnu minimálnych miezd za predchádzajúci kalendárny rok, 
b) 	platiteľmi podľa § 11 ods. 2 a ich príjem podľa § 13 ods. 7 nepresiahol úhrn minimálnych miezd podľa § 11 ods. 14 až 16 za predchádzajúci kalendárny rok. 

(2) Poistenec, ktorý v rozhodujúcom období bol len zamestnancom podľa § 11 ods. 3 a mal len príjmy podľa § 13 ods. 1 až 4, môže písomne požiadať posledného zamestnávateľa podľa § 11 ods. 5 po uplynutí rozhodujúceho obdobia, najneskôr do 14. februára nasledujúceho kalendárneho roka o vykonanie ročného zúčtovania poistného. Ak mal takýto poistenec v rozhodujúcom období viacerých zamestnávateľov, môže požiadať ktoréhokoľvek z nich o vykonanie ročného zúčtovania poistného z úhrnnej sumy príjmov podľa § 13 ods. 1 až 4 od všetkých  zamestnávateľov. 
 
(3) Ak poistenec požiada o vykonanie ročného zúčtovania poistného podľa odseku 2 je povinný predložiť zamestnávateľovi, ktorého požiadal o vykonanie ročného zúčtovania poistného v lehote podľa odseku 2, doklad s údajmi podľa odseku 5 od všetkých ostatných zamestnávateľov; uvedené neplatí, ak poistenec mal v rozhodujúcom období príjem podľa § 13 ods. 1 až 4 len od zamestnávateľa, ktorého požiadal o vykonanie ročného zúčtovania poistného.

(4) Ak poistenec nepožiada zamestnávateľa o vykonanie ročného zúčtovania poistného podľa odseku 2, nepredloží doklady podľa odseku 3 alebo nemôže požiadať o vykonanie ročného zúčtovania poistného z dôvodu zániku zamestnávateľa bez právneho nástupcu, je povinný vykonať a podať ročné zúčtovanie poistného sám. 

(5) Zamestnávateľ, ktorý je platiteľom poistného a nevykonáva ročné zúčtovanie poistného podľa odseku 2 je povinný po uplynutí rozhodujúceho obdobia vystaviť a doručiť zamestnancovi najneskôr do 7. februára nasledujúceho kalendárneho roka doklad, v ktorom uvedie 
a)	úhrn príjmov podľa § 13 ods. 1 až 4 za rozhodujúce obdobie,
b)	údaj o výške minimálnej mzdy tohto zamestnanca stanovenej podľa § 11 ods. 12 a 13 za jednotlivé kalendárne mesiace rozhodujúceho obdobia,
c)	úhrn zaplatených preddavkov zamestnanca podľa § 16 ods. 2 písm. a) a upravených podľa § 16 ods. 8 písm. a) za  rozhodujúce obdobie a
d)	úhrn zaplatených preddavkov zamestnávateľa za tohto zamestnanca podľa § 16 ods. 2 písm. c) a upravených podľa § 16 ods. 8 písm. c)  za  rozhodujúce obdobie. 

 (6) Ak poistenec, ktorý je platiteľom poistného, zomrie, ročné zúčtovanie poistného sa nepodáva. 

(7) Ak zaniká platiteľ poistného podľa § 11 ods. 5 bez likvidácie, je platiteľ poistného alebo jeho právny nástupca povinný vystaviť doklad podľa odseku 5 a doručiť ho všetkým poistencom, ktoré boli v rozhodujúcom období zamestnancami tohto platiteľa v lehote troch mesiacov od jeho zrušenia najneskôr v lehote podľa odseku 2.     

(8) Ak platiteľ poistného podľa § 11 ods. 5 zrušuje stálu prevádzkareň na území Slovenskej republiky, je povinný vystaviť doklad podľa odseku 5 a doručiť ho všetkým poistencom, ktoré boli v rozhodujúcom období zamestnancami tohto platiteľa, najneskôr do konca kalendárneho mesiaca nasledujúceho po mesiaci, v ktorom zrušil stálu prevádzkareň.

(9) Poistenec alebo zamestnávateľ, ktorý vykonáva ročné zúčtovanie poistného za zamestnanca podľa odseku 2, vykoná výpočet sumy poistného z vymeriavacieho základu podľa § 13 ods. 1 až 10 za všetkých platiteľov poistného okrem štátu za tohto poistenca a výpočet sumy preplatku na poistnom (ďalej len "preplatok") a nedoplatku v členení na jednotlivých platiteľov poistného okrem štátu. Jednotlivé sumy poistného sa zaokrúhľujú na celé koruny smerom nahor.

Alternatíva I k minimálnemu vymeriavaciemu základu poistenca podľa § 11 ods. 2
(10) Ak súčet preddavkov na  poistné, ktoré platiteľ poistného za poistenca odviedol v predchádzajúcom kalendárnom roku, je
 a) 	menší ako súčin sadzby poistného (§ 12), vymeriavacieho základu platiteľa poistného (§ 13 ods. 1 až 8, ods. 10 a 14) a koeficientu podľa odseku 11, má platiteľ poistného nedoplatok,
 b) 	väčší ako súčin sadzby poistného (§ 12), vymeriavacieho základu platiteľa poistného (§ 13 ods. 1 až 8, ods. 10 a 14) a koeficientu podľa odseku 11, má platiteľ poistného preplatok.

Alternatíva II k minimálnemu vymeriavaciemu základu poistenca podľa § 11 ods. 2
(10) Ak súčet preddavkov na  poistné, ktoré platiteľ poistného za poistenca odviedol v predchádzajúcom kalendárnom roku, je
 a) 	menší ako súčin sadzby poistného (§ 12), vymeriavacieho základu platiteľa poistného (§ 13 ods. 1 až 8 a ods. 10) a koeficientu podľa odseku 11, má platiteľ poistného nedoplatok,
 b) 	väčší ako súčin sadzby poistného (§ 12), vymeriavacieho základu platiteľa poistného (§ 13 ods. 1 až 8 a ods. 10) a koeficientu podľa odseku 11, má platiteľ poistného preplatok.

(11) Koeficient sa vypočíta ako podiel úhrnu vymeriavacích základov poistenca podľa § 13 ods. 1 až 8 upraveného podľa § 13 ods. 9 a úhrnu vymeriavacích základov poistenca  podľa § 13 ods. 1 až 8 neupraveného podľa § 13 ods. 9. Koeficient sa zaokrúhľuje na štyri desatinné miesta na hor.

(12) Poistenec alebo zamestnávateľ, ktorý vykonáva ročné zúčtovanie poistného za zamestnanca podľa odseku 2, je povinný písomne oznámiť ostatným platiteľom poistného za poistenca výšku ich nedoplatku alebo preplatku do 10. marca kalendárneho roka, v ktorom sa ročné zúčtovanie vykonáva; toto neplatí ak výška nedoplatku alebo preplatku nedosiahne najmenej 100 Sk. 

(13) Platiteľ poistného je povinný odviesť nedoplatok príslušnej zdravotnej poisťovni najneskôr do 30. júna kalendárneho roka, v ktorom sa ročné zúčtovanie poistného vykonalo; nedoplatok zamestnanca, za ktorého vykonal ročné zúčtovanie poistného zamestnávateľ, je povinný odviesť tento zamestnávateľ. Ustanovenia § 15 ods. 2 a 3 a § 17 ods. 4, 5 a 7 platia rovnako aj pre nedoplatok.

(14) Príslušná zdravotná poisťovňa je povinná po zúčtovaní vzájomných pohľadávok a záväzkov vrátiť preplatok platiteľovi poistného alebo jeho právnemu nástupcovi najneskôr v lehote ustanovenej v odseku 13; preplatok zamestnanca, za ktorého vykonal ročné zúčtovanie poistného zamestnávateľ, po zúčtovaní vzájomných pohľadávok a záväzkov vráti zdravotná poisťovňa tomuto zamestnávateľovi. Ak zdravotná poisťovňa neodvedie preplatok riadne a včas, platiteľ poistného, ktorému vznikol preplatok, si môže uplatniť nárok na tento preplatok na úrade;^13) za zamestnanca môže tento nárok uplatniť zamestnávateľ, ktorý vykonal ročné zúčtovanie poistného.

(15) Zamestnávateľ, ktorý vykonal ročné zúčtovanie poistného za zamestnanca, je povinný v lehote ustanovenej v odseku 1 oznámiť zamestnancovi výšku jeho nedoplatku alebo preplatku a zúčtovať ho zamestnancovi najneskôr v lehote ustanovenej v odseku 13.

(16) Príslušná zdravotná poisťovňa je povinná vykonať ročné zúčtovanie poistného plateného štátom za predchádzajúci kalendárny rok na základe údajov z centrálneho registra poistencov^52) a podať ho ministerstvu zdravotníctva najneskôr do 30. apríla nasledujúceho kalendárneho roka. K ročnému zúčtovaniu priloží skutočný denný počet poistencov za predchádzajúci kalendárny rok.

(17) V prípade súbehu platiteľa poistného podľa § 11 ods. 1 písm. d) s ostatnými platiteľmi poistného v rámci rozhodujúceho obdobia, štát platí poistné len do takej výšky, aby súčet všetkých odvodov na poistné za všetkých platiteľov nepresiahol výšku 14% z vymeriavacieho základu podľa § 13 ods. 9 písm. c). 

(18)  Nedoplatok sa neodvádza a preplatok sa nevracia, ak nedosiahne najmenej 100 Sk.

(19) Podrobnosti o platení preddavkov na poistné a ročnom zúčtovaní poistného ustanoví všeobecne záväzný právny predpis, ktorý vydá ministerstvo zdravotníctva po dohode s Ministerstvom financií Slovenskej republiky.“.

Poznámky pod čiarou k odkazom 49 až 51 sa vpúšťajú.

45.	V § 20 odsek 1 znie: 
„(1) Zamestnávateľ je povinný vykázať príslušnej zdravotnej poisťovni preddavky na poistné za príslušný kalendárny mesiac v členení podľa jednotlivých zamestnancov, za ktorých odvádza poistné, spôsobom určeným úradom.^13)“. 

46.	V § 20 sa za odsek 1 vkladá nový odsek 2, ktorý znie:
„(2) Samostatne zárobkovo činná osoba je povinná 
a) 	písomne vykázať príslušnej zdravotnej poisťovni výšku preddavku na poistné do ôsmich dní od dňa vzniku povinnosti platiť poistné ako samostatne zárobkovo činná osoba,
b) 	písomne vykázať príslušnej zdravotnej poisťovni výšku preddavku na poistné do 8. januára kalendárneho roka, ak táto osoba zmenila k 1. januáru kalendárneho roku príslušnú zdravotnú poisťovňu,
c)	odovzdať odpis z ročného zúčtovania poistného za predchádzajúci kalendárny rok do 30. júna kalendárneho roku, ak táto osoba zmenila k 1. januáru kalendárneho roka príslušnú zdravotnú poisťovňu.“.

Doterajší odsek 2 sa označuje ako odsek 3.

47.	V § 21 ods. 1  sa slová „§ 19 ods. 12“ nahrádzajú slovami „§ 19 ods. 13“.

48.	V § 21 ods. 2 sa v celom texte za slovo „poistné“ vkladá čiarka a slová „úrok z omeškania“ a na konci sa pripájajú slová „ak nie je ustanovené inak“.

49.	V § 21 ods. 3 sa slová „§ 19 ods. 13“ nahrádzajú slovami „§ 19 ods. 14“.

50.	§ 21 sa dopĺňa odsekom 4, ktorý znie:
„(4) V prípade nesplnenia povinností podľa § 6 alebo oznamovacích povinností podľa § 23 ods. 1, 2 a 4, právo zdravotnej poisťovne uplatniť si nárok na predpísanie poistného a úroku z omeškania na úrade, sa nepremlčuje.“.

51.	V § 22 odsek 2 znie:
„(2) Poistenec je povinný
a) 	uhradiť príslušnej zdravotnej poisťovni zdravotnú starostlivosť, ak sa mu poskytla  preukázateľne v dôsledku porušenia liečebného režimu14) alebo užitia návykovej látky,
b) 	vrátiť zdravotnej  poisťovni preukaz  poistenca  pri  zmene zdravotnej poisťovne (§ 7 ods. 4), alebo zániku skutočností zakladajúcich účasť na verejnom zdravotnom poistení,
c) 	plniť povinnosti v súvislosti s vykonávaním ročného zúčtovania podľa § 19,
d) 	plniť povinnosti podľa § 6 ods. 1,
e) 	doplatiť poistné, ktoré bol povinný uhradiť odo dňa vzniku skutočnosti zakladajúcej vznik verejného zdravotného poistenia,
f) 	plniť oznamovacie povinnosti podľa § 23 ods. 1, 3 a 5.“.

52.	 § 23 vrátane nadpisu znie:
„§ 23
Oznamovacie povinnosti

(1) Poistenec je povinný oznámiť príslušnej zdravotnej poisťovni najneskôr do ôsmich dní
 a) 	zmenu mena, priezviska a zmenu trvalého pobytu,
 b) 	zmenu platiteľa poistného,
 c) 	skutočnosti rozhodujúce pre zánik verejného zdravotného poistenia (§ 5 ods. 2 a 3) a vrátiť preukaz poistenca,
 d) 	skutočnosti rozhodujúce pre vznik alebo zánik povinnosti štátu platiť za neho poistné (§ 11 ods. 8 až 10).

(2) Povinnosti podľa odseku 1 písm. b) a d) sa nevzťahujú na zamestnanca, za ktorého tieto skutočnosti oznamuje zamestnávateľ podľa § 24. 

(3) Poistenec je povinný oznámiť najneskôr do ôsmich dní skutočnosti rozhodujúce pre zánik verejného zdravotného poistenia (§ 5 ods. 2 a 3) poisťovni, do ktorej si podal prihlášku podľa § 7 ods. 2.

(4) Skutočnosti podľa odsekov 1 a 3 je povinný oznámiť za poistenca, ktorý bol pozbavený spôsobilosti na právne úkony, jeho zákonný zástupca a za maloletého poistenca jeho zákonný zástupca alebo iná fyzická osoba alebo právnická osoba, ktorej bol maloletý zverený do výchovy,^10) ak ďalej nie je ustanovené inak.

    (5) Poistenec, ktorý je zamestnancom, je povinný oznámiť zamestnávateľovi v deň  nástupu do zamestnania a  počas trvania zamestnania príslušnú zdravotnú poisťovňu (§ 6  ods. 5) a každú zmenu príslušnej zdravotnej poisťovne (§ 7 ods. 2);  ak  je zamestnancom  u viacerých zamestnávateľov, je povinný uvedené skutočnosti oznámiť každému zamestnávateľovi.

(6) Úmrtie fyzickej osoby  alebo vyhlásenie za mŕtveho (§ 5 ods. 1)  je  povinný  oznámiť úradu^13) príslušný  úrad poverený vedením matriky  do ôsmeho dňa v  kalendárnom mesiaci nasledujúcom po  kalendárnom  mesiaci,  v  ktorom  bol  vykonaný zápis do knihy úmrtí.

(7) Platiteľ   poistného,  ktorý   je  zamestnávateľom   alebo samostatne zárobkovo činnou osobou,  je povinný oznámiť príslušnej zdravotnej   poisťovni  zmenu   svojho  názvu,   sídla,  bydliska, identifikačného čísla, čísla bankového účtu  a zmenu dňa, ktorý je určený na výplatu príjmov, do ôsmich dní odo dňa zmeny.

(8) Zdravotná poisťovňa je povinná oznámiť
 a) 	poistencovi bez zbytočného odkladu dôvod odmietnutia  potvrdenia prihlášky (§ 6 ods. 9),
 b) 	úradu do 20.  dňa  v  kalendárnom  mesiaci údaje uvedené v § 28 ods. 1,
 c) 	ministerstvu zdravotníctva do 10. dňa v kalendárnom mesiaci počet poistencov, za ktorých platí poistné štát (§ 11 ods. 8 až 10) k prvému dňu a k poslednému dňu predchádzajúceho kalendárneho mesiaca.“.

53.	V § 24 písmená b) až e) znejú:
„b) 	plniť povinnosti v súvislosti s vykonávaním ročného zúčtovania podľa § 19,
c) 	písomne oznámiť príslušnej zdravotnej poisťovni najneskôr do ôsmich pracovných dní zmenu platiteľa poistného, okrem zmeny platiteľa poistného  z dôvodu uvedeného v § 11 ods. 8 do konca kalendárneho mesiaca nasledujúceho po mesiaci, v ktorom došlo k zmene platiteľa poistného spôsobom určeným úradom
oznámiť príslušnej zdravotnej poisťovni najneskôr do zmenu platiteľa poistného,
d) 	viesť  a uchovávať  po  dobu  desiatich rokov  účtovné doklady  a iné  doklady  potrebné  na  správne  určenie  vymeriavacieho  základu, sadzby poistného, výšky poistného a jeho platenia,
e) 	viesť a uchovávať po dobu desiatich rokov evidenciu o zamestnancoch, ktorá musí obsahovať 
1. 	meno a priezvisko, a to aj predchádzajúce, rodné číslo, u cudzinca sa uvádza dátum narodenia, ak rodné číslo nemá, adresu trvalého pobytu,
2. 	údaje o vzniku a zániku verejného zdravotného poistenia,
3. 	počet dní, za ktoré  sa platí poistné v členení na jednotlivé kalendárne mesiace, 
4. 	príjem podľa § 13 ods. 1 až 4 v členení na jednotlivé kalendárne mesiace,
5. 	údaj o výške minimálnej mzdy tohto zamestnanca stanovenej podľa § 11 ods. 12 a 13 za jednotlivé kalendárne mesiace,
6. 	úhrn zaplatených preddavkov zamestnanca podľa § 16 ods. 2 písm. a) v členení na jednotlivé kalendárne mesiace,
7. 	úhrn zaplatených preddavkov zamestnávateľa za tohto zamestnanca podľa § 16 ods. 2 písm. c) v členení na jednotlivé kalendárne mesiace,“.

54.	V § 24 písmeno h) znie:
„h) 	poskytovať súčinnosť pri výkone kontroly a predkladať príslušnej zdravotnej poisťovni pri výkone kontroly podľa osobitného predpisu^54) účtovné doklady a iné doklady týkajúce sa platenia, odvádzania, ročného zúčtovania a vykazovania poistného a umožniť výkon kontroly zamestnancom zdravotnej poisťovne povereným vykonaním kontroly,“.

55.	V § 24 písm. j) sa slová „podľa § 23 ods. 6“ nahrádzajú slovami „podľa § 23 ods. 7“. 

56.	V § 25 ods. 1 písmená a) a b) znejú:
„a) 	plniť povinnosti podľa § 6 ods. 10 a 12,
 b) 	oznámiť vznik poistného vzťahu predchádzajúcej príslušnej zdravotnej poisťovni do ôsmich dní od potvrdenia prihlášky za dotknutého poistenca,“.

57.	V § 25 ods. 1 písm. c) druhý bod sa za slová „zoznam poistencov“ vkladajú slová „a zoznam platiteľov poistného“.

58.	V § 25 sa odsek 1 dopĺňa písmenami e) a f), ktoré znejú:
„e) 	vrátiť sumu preddavku na poistné, nedoplatku alebo úrokov z omeškania zaplatených bez právneho dôvodu alebo časť presahujúcu správnu výšku preddavku na poistné, nedoplatku alebo úrokov z omeškania platiteľovi poistného alebo jeho právnemu nástupcovi do dvoch mesiacov od zistenia tejto skutočnosti alebo od doručenia písomnej žiadosti platiteľa poistného alebo jeho právneho nástupcu, takúto sumu možno použiť na zápočet pohľadávky zdravotnej poisťovne voči platiteľovi poistného alebo jeho právnemu zástupcovi,
f) 	oznámiť úradu porušenie povinností uvedených v § 22 ods. 2, § 23 ods. 1, 3 až 5 a ods. 7 a § 24.“. 

59.	V § 26 ods. 1 písm. a) sa slová „a) až d)“ nahrádzajú slovami „a), c) a e)“ a na konci sa pripájajú tieto slová:  „alebo za porušenie ustanovenia § 6 ods. 4,“. 

60.	V § 26 ods. 1 písm. b) sa na konci pripájajú tieto slová :
„a kto nesplnil povinnosti podľa § 6 ods. 1,“.

61.	V § 26 ods. 2 sa za slová „nesplnenie povinnosti“ vkladajú slová „alebo porušenie ustanovenia“.

62.	V § 27 ods. 1 sa na konci pripájajú tieto vety:
„Za platiteľa poistného, ktorý nepredloží príslušnej zdravotnej poisťovni mesačný výkaz a zároveň zaplatí preddavok na poistné, sa výška povinného poistného vypočíta ako priemer  povinného poistného za tri predchádzajúce kalendárne mesiace. Ak povinné poistné za tri predchádzajúce kalendárne mesiace nie je možné určiť, výška povinného poistného sa určí vo výške povinného poistného hradeného obdobným platiteľom poistného.“.

63.	V § 28 odsek 7 znie:
„(7) Úrad vydá do 25. dňa v kalendárnom mesiaci rozhodnutie o štandardizovanom príjme na jedného prepočítaného poistenca a celkovej sume z prerozdelenia poistného pre  zdravotnú poisťovňu vypočítanej podľa odseku 2 (ďalej len „celková suma z prerozdelenia poistného“). Odvolanie proti rozhodnutiu nemá odkladný účinok. Na toto konanie sa vzťahujú všeobecné predpisy o správnom konaní.^56)“.

64.	V § 28 sa za odsek 11 vkladá nový odsek 12, ktorý znie :
„(12) Zdravotná poisťovňa je povinná do 31. mája kalendárneho roka oznámiť úradu údaje podľa odseku 1 za predchádzajúci kalendárny rok.“.

Doterajšie odseky 12 a 13 sa označujú ako odseky 13 a 14.

65.	V § 28 odsek 13 znie:
„(13) Celkovú sumu z prerozdelenia poistného za predchádzajúci kalendárny rok úrad^13) prepočíta podľa počtu poistencov vedených v centrálnom registri poistencov, podľa vekových skupín poistencov a podľa ročného zúčtovania poistného (§ 19) a vydá rozhodnutie do 30. júna nasledujúceho kalendárneho roka o štandardizovanom príjme na jedného prepočítaného poistenca a celkovej sume z prerozdelenia poistného pre  zdravotnú poisťovňu. Na vysporiadanie takto vzniknutých záväzkov a pohľadávok medzi zdravotnými poisťovňami sa použijú obdobne odseky 8 až 11. Odvolanie proti rozhodnutiu nemá odkladný účinok. Na toto konanie sa vzťahujú všeobecné predpisy o správnom konaní.^56)“.

66.	§ 29a znie: 		
„§ 29a

    Z exekúcií a výkonu rozhodnutia podľa osobitných predpisov^60) sa do  31. decembra 2005  vylučujú finančné prostriedky na účtoch zdravotných poisťovní,^57) ktoré sú určené na poskytovanie a financovania zdravotnej starostlivosti a služieb súvisiacich s poskytovaním a zabezpečovaním zdravotnej starostlivosti.“.

67.	Za § 29a sa vkladá § 29b, ktorý znie:
„§ 29b

(1) Plnenie oznamovacích povinností podľa § 23 ods. 1 za osoby vo výkone väzby alebo trestu odňatia slobody a ďalšie podrobnosti na vykonanie tohto zákona ustanoví všeobecne záväzný právny predpis, ktorý vydá ministerstvo zdravotníctva po dohode s Ministerstvom spravodlivosti Slovenskej republiky.

(2) Podrobnosti o plnení povinností za poistencov podľa § 3 ods. 3 písm. e) a ďalšie podrobnosti na vykonanie tohto zákona ustanoví všeobecne záväzný právny predpis, ktorý vydá ministerstvo zdravotníctva po dohode s Ministerstvom vnútra Slovenskej republiky.“. 
68.	V § 31 odsek 4 znie :
„(4) Samostatne zárobkovo činná osoba je povinná v období od účinnosti tohto zákona do 30. júna 2006 vypočítať, platiť a odvádzať preddavok na poistné vo výške poistného určeného sadzbou poistného [§ 12 písm. b)] z polovice pomernej časti základu dane z príjmu fyzických osôb podľa osobitného predpisu dosiahnutého v súvislosti so samostatnou zárobkovou činnosťou za kalendárny rok 2004. Ustanovenia § 16 ods. 3, 5, 6 a 8 písm. b) a c) a 9 sa použijú rovnako.“.

Alternatíva I k prvému zúčtovaniu poistného –§ 31 odseky 5 až 8
69.	§ 31 sa dopĺňa odsekmi 5 až 8, ktoré znejú:
„(5) Prvé zúčtovanie poistného podľa tohto zákona vykonajú platitelia poistného alebo za štát príslušná zdravotná poisťovňa v roku 2006 za všetky kalendárne mesiace roku 2005 od účinnosti tohto zákona. Preddavky zaplatené platiteľmi poistného v roku 2005 do dňa predchádzajúceho účinnosti tohto zákona sa nezúčtujú a považujú sa za uhradené poistné podľa tohto zákona.

(6) Za rozhodujúce obdobie pre účely prvého zúčtovania sa považujú kalendárne mesiace roku 2005 od účinnosti tohto zákona.

(7) Vymeriavací základ samostatne zárobkovo činnej osoby pre potreby prvého zúčtovania je pomerná časť polovice základu dane z príjmu fyzických osôb podľa osobitného predpisu^18) v súvislosti s prevádzkovaním samostatnej zárobkovej činnosti za kalendárne mesiace roku 2005 od účinnosti tohto zákona, ktorý nie je znížený o poistné na verejné zdravotné poistenie.

(8) V roku 2006 prepočíta úrad celkovú sumu z prerozdelenia za kalendárne mesiace roku 2005 od účinnosti tohto zákona podľa § 28 odsek 12 a 13 podľa počtu poistencov vedených v centrálnom registri poistencov, podľa vekových skupín poistencov a podľa prvého zúčtovania poistného za kalendárne mesiace roku 2005 od účinnosti tohto zákona.“.

Alternatíva II k prvému zúčtovaniu poistného
„(5) Prvé zúčtovanie poistného podľa tohto zákona vykonajú platitelia poistného alebo za štát príslušná zdravotná poisťovňa v roku 2006 za rok 2005.“.

70.	Za § 31 sa vkladá § 32, ktorý znie:
„§ 32

(1) Na poistné, poplatky z omeškania, poplatky za nesplnenie oznamovacej povinnosti a pokuty, ktoré bol platiteľ povinný uhradiť do 31. decembra 2004 sa vzťahuje desať ročná premlčacia lehota takto:
a) 	na poistné odo dňa splatnosti,
b) 	na poplatky z omeškania odo dňa nároku zdravotnej poisťovne na predpísanie poplatkov z omeškania,
c) 	na poplatky za nesplnenie oznamovacej povinnosti od posledného dňa, kedy mohla byť oznamovacia povinnosť riadne splnená,
d) 	na pokuty odo dňa nesplnenia povinnosti.

(2) Poistné zaplatené do 31. decembra 2004 bez právneho dôvodu alebo časť presahujúcu správnu výšku poistného je príslušná zdravotná poisťovňa povinná vrátiť platiteľovi poistného alebo jeho právnemu nástupcovi do dvoch mesiacov od zistenia tejto skutočnosti alebo od doručenia písomnej žiadosti  platiteľa poistného alebo jeho právneho nástupcu.

(3) Právo na vrátenie poistného alebo jeho časti podľa odseku 2 sa premlčí do troch  rokov od posledného dňa kalendárneho mesiaca, v ktorom bola takáto platba poistného alebo jeho časti zúčtovaná na účet príslušnej zdravotnej poisťovne.

(4) Poistné alebo jeho časť podľa odseku 2, ktoré je príslušná zdravotná poisťovňa  povinná vrátiť, možno použiť na započítanie pohľadávky zdravotnej poisťovne v zdravotnom poistení voči  platiteľovi poistného alebo jeho právnemu nástupcovi.“.

Čl. II

Zákon č. 595/2003 Z. z. o dani z príjmov v znení zákona č. 191/2004 Z. z., zákona č. 177/2004 Z. z., zákona č. 391/2004 Z. z., zákona č. 538/2004 Z. z., zákona č. 539/2004 Z. z., zákona č. 43/2004 Z. z., zákona č. 659/2004 Z. z. sa mení a dopĺňa takto:

1. Variant

1.	V § 11 sa odsek 1 dopĺňa písmenom e), ktoré znie :
„e) príspevky na individuálne zdravotné poistenie podľa osobitného predpisu.^35a)“.

Poznámka pod čiarou k odkazu 35a znie:
„^35a) Zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení zákona č. 718/2004 Z. z.“.

2.	§ 11 sa dopĺňa odsekmi 7 a 8, ktoré znejú :
„(7) Príspevky daňovníka na individuálne zdravotné poistenie podľa odseku 1 písm. e) je možné odpočítať od základu dane vo výške preukázateľne zaplatenej v zdaňovacom období, v úhrne najviac  do výšky  12 000  Sk.  
   	
(8) Ak daňovník nedodrží podmienky ustanovené v odseku 7, o sumu zaplatených  príspevkov  na  individuálne zdravotné poistenie, o ktorú si  v predchádzajúcich zdaňovacích obdobiach znížil základ dane, je povinný zvýšiť základ dane do troch  zdaňovacích období  od skončenia  zdaňovacieho obdobia, v ktorom došlo k porušeniu ustanovených podmienok.“. 
3.	V § 21 ods. 2 písm. a) sa vypúšťajú slová „prirážky k poistnému platenému na  zdravotné poistenie“.

4.	V § 37 sa odsek 1 dopĺňa písmenom c), ktoré znie:
„c) predložením dokladu o oprávnenosti nároku na uplatnenie nezdaniteľnej časti základu  dane podľa § 11 ods. 1 písm. e).“. 

2. Variant

1. V § 19 sa odsek 3 dopĺňa písmenom s), ktoré znie:
„s) poistné na individuálne zdravotné poistenie, ktoré platí zamestnávateľ za zamestnancov.“. 

2. V § 21 ods. 2 písm. a) sa vypúšťajú slová „prirážky  k poistnému  platenému na  zdravotné poistenie“.

3. Variant

1.	V § 11 sa odsek 1 dopĺňa písmenom e), ktoré znie :
„e) príspevky na individuálne zdravotné poistenie podľa osobitného predpisu.^35a)“.

Poznámka pod čiarou k odkazu 35a znie:
„^35) Zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení zákona č. 718/2004 Z. z.“.

2.	§ 11 sa dopĺňa odsekmi 7 a 8, ktoré znejú :
„(7) Príspevky daňovníka na individuálne zdravotné poistenie podľa odseku 1 písm. e) je  možné odpočítať od základu dane vo výške  preukázateľne  zaplatenej  v zdaňovacom období,  v  úhrne  najviac  do výšky  12 000  Sk.  
   	
(8) Ak daňovník nedodrží podmienky ustanovené v odseku 7, o sumu zaplatených  príspevkov  na  individuálne zdravotné poistenie, o ktorú si  v predchádzajúcich zdaňovacích obdobiach znížil základ dane, je povinný zvýšiť základ dane do troch  zdaňovacích období  od skončenia  zdaňovacieho obdobia, v ktorom došlo k porušeniu ustanovených podmienok.“.
 
3.	V § 19 sa odsek 3 dopĺňa písmenom s), ktoré znie:
„s) poistné na individuálne zdravotné poistenie, ktoré platí zamestnávateľ za zamestnancov.“. 

4.	V § 21 ods. 2 písm. a) sa vypúšťajú slová „prirážky  k poistnému  platenému na  zdravotné poistenie“.

5.	V § 37 sa odsek 1 dopĺňa písmenom c), ktoré znie:
„c) predložením dokladu o oprávnenosti nároku na uplatnenie nezdaniteľnej časti základu  dane podľa § 11 ods. 1 písm. e).“. 

Čl. III

Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplné znenie zákona č. 580/2004 Z. z.  o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov ako vyplýva zo zmien a doplnení vykonaných zákonom č. 718/2004 Z. z a týmto zákonom.

Čl. IV

Tento zákon nadobúda účinnosť 1. augusta 2005.